જાનીસાહેબને છેલ્લે છેલ્લે ઓછું સંભળાતું હતું, જે ખોટને પણ હરનિશભાઈએ દરેક મુસીબતની જેમ વિનોદમાં રોકડી કરી લીધી હતી અને જાનીસાહેબ અેવરેજ બે-ત્રણ અઠવાડિયે કોલ કરતા અને કહેતા કે મને તો સંભળાતું નથી એટલે તમારે કાંઈ બોલવાની જરૂર નથી. હું જ બોલ્યા કરીશ. દરેક કોલમાં એવરેજ પોણો કલાક વાતો કરતા, મારી કોલમ વિશે, પોતાની કોલમ વિશે, કોઈ બીજાની અભદ્ર હરકત વિશે અથવા ઈશ્વર જાણે શાના વિશે– કેમ કે કેટલીક વાર આપણા કાન સારા હોવા છતાં આપણું ધ્યાન પણ બીજે ચાલ્યું જતું અને કેટલીક વાર યાદદાસ્ત ક્ષીણ થવાને કારણે પહેલાં કરેલી વાત ફરી ફરી કરતા.